P. Csáky, podpredseda vlády SR: (2002-05-17):
Uznesením vlády Slovenskej republiky č. 1126 z 28. novembra 2001 vláda Slovenskej republiky vyslovila súhlas s touto zmluvou. Zmluva bola podpísané 26. marca 2002 v Bratislave. V súčasných hospodárskych vzťahoch uplatňuje Slovenská republika a Česká republika v oblasti zdanenia Zmluvu medzi Slovenskou republikou a Českou republikou o zamedzení dvojitého zdanenia v odbore daní z príjmov a z majetku, ktorá bola podpísaná v Bratislave 23. 11. 1992. Pretože táto zmluva už nezodpovedala zmeneným podmienkam hospodárskej praxe, obe krajiny sa v snahe skvalitniť podnikateľské prostredie rozhodli renegociovať spomenutú zmluvu o zamedzení dvojitého zdanenia z roku 1992. Návrh Zmluvy medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku je výsledkom dvoch kôl expertných rokovaní, počas ktorých bol návrh textu dohodnutý. Dvojité zdanenie, ku ktorému dochádza v medzinárodnom kontexte, je nežiaduce, pretože znižuje príjmy, ktoré podnikom a občanom jedného štátu plynú z druhého štátu. Ide predovšetkým o príjmy z vykonávania stavebných, montážnych a iných činností, z využívania patentov, priemyselných práv, technických znalostí a skúseností, výrobno-technických poznatkov, z úrokov, majetkových účastí, výrobnej a technickej kooperácie a iných zdrojov. Dvojité zdanenie postihuje tiež príjmy z využívania autorských práv voči dielam literárnym, umeleckým a vedeckým a príjmy výkonných umelcov. Pretože príčinou vzniku medzinárodného dvojitého zdanenia je kolízia daňových zákonov dvoch štátov, môže byť medzinárodné dvojité zdanenie účinne vylúčené iba opatrením oboch štátov vzájomne koordinovaným uplatňovaním medzinárodnej zmluvy. Zmluva sleduje aj objektívne rozdelenie práva na zdanenie príjmu medzi štát zdroja a štát, v ktorom má príjemca sídlo alebo bydlisko. Text zmluvy je vypracovaný v súlade s ustanoveniami modelovej daňovej zmluvy OECD, ktorá pre Slovenskú republiku ako členskú krajinu OECD je štandardnou zmluvou a prostriedkom na harmonizáciu medzinárodného zdaňovania. Uzavretie tohto zmluvného dokumentu nebude mať negatívny dopad na štátny rozpočet, naopak, rozvojom slovensko-českých hospodárskych vzťahov sa predpokladá pozitívny vplyv na štátny rozpočet. Celkový prínos plynúci z uzatvorenia tejto zmluvy o zamedzení dvojitého zdanenia bude závisieť od tempa rozvoja jednotlivých foriem hospodárskej spolupráce oboch štátov. Nakoľko zmluva je v zmysle vnútroštátneho právneho poriadku Slovenskej republiky zmluvou prezidentskej povahy, musí byť predložená na schválenie v Národnej rade Slovenskej republiky. Táto zmluva je medzinárodnou zmluvou podľa čl. 7 ods. 5 Ústavy Slovenskej republiky a má prednosť pred zákonmi Slovenskej republiky. Táto zmluva je v súlade s ústavou a s ústavnými zákonmi v zmysle čl. 125h Ústavy Slovenskej republiky. Zmluva nevyžaduje zmeny v právnom poriadku Slovenskej republiky a nedotýka sa záväzkov z iných medzinárodných zmlúv, ktorými je Slovenská republika viazaná, s výnimkou Zmluvy medzi Slovenskou republikou a Českou republikou o zamedzení dvojitého zdanenia v odbore daní z príjmov a z majetku podpísanej v Bratislave dňa 23. novembra 1992, ktorej platnosť skončí vo vzájomných vzťahoch medzi Slovenskou republikou a Českou republikou dňom, keď sa začne vykonávať táto navrhovaná zmluva. Vážené dámy, vážení páni, dovoľujem si vás požiadať o vyslovenie súhlasu s touto zmluvou. Ďakujem pekne, pán predseda. J. Migaš, predseda NR SR: Ďakujem pekne, pán podpredseda vlády. Teraz by som prosil spravodajcu určeného gestorským výborom pána poslanca Benkovského, aby uviedol stanovisko gestorského výboru. Nech sa páči, pán poslanec Benkovský. M. Benkovský, poslanec: Ďakujem za slovo. Vážený pán predseda Národnej rady, pán podpredseda vlády Slovenskej republiky, vážené kolegyne, kolegovia, Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku túto spoločnú správu výborov Národnej rady Slovenskej republiky o prerokovaní uvedenej zmluvy. Predseda Národnej rady Slovenskej republiky rozhodnutím č. 1660 z 26. apríla 2002 pridelil návrh na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku (tlač 1451) týmto výborom Národnej rady Slovenskej republiky: Výboru Národnej rady Slovenskej republiky pre financie, rozpočet a menu, Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie. Uvedené výbory prerokovali predmetný návrh zmluvy. Gestorský výbor nedostal do začatia rokovania o návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku stanoviská poslancov Národnej rady Slovenskej republiky. K predmetnej zmluve zaujali výbory Národnej rady Slovenskej republiky tieto stanoviská: Odporúčajú Národnej rade Slovenskej republiky s návrhom vysloviť súhlas Výbor Národnej rady Slovenskej republiky pre financie, rozpočet a menu svojím uznesením č. 954 z 3. mája 2002, Ústavnoprávny výbor Národnej rady Slovenskej republiky uznesením č. 936 z 3. mája 2002 a Výbor Národnej rady Slovenskej republiky pre hospodárstvo, privatizáciu a podnikanie uznesením č. 771 zo 14. mája 2002. Z uznesení výborov Národnej rady Slovenskej republiky uvedených pod bodom III tejto správy nevyplynuli žiadne pozmeňujúce a doplňujúce návrhy. Gestorský výbor na základe stanovísk k návrhu na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku vyjadrených v ich uzneseniach uvedených pod bodom III odporúča Národnej rade Slovenskej republiky s návrhom na vyslovenie súhlasu Národnej rady Slovenskej republiky so Zmluvou medzi Slovenskou republikou a Českou republikou o zamedzení dvojitého zdanenia a zabránení daňovému úniku v odbore daní z príjmov a z majetku vysloviť súhlas. Predmetná správa výborov Národnej rady Slovenskej republiky o návrhu na vyslovenie súhlasu Národnej rady Slovenskej republiky s predmetnou zmluvou bola schválená uznesením gestorského výboru č. 961 zo 14. mája 2002. Výbor určil poslanca Milana Benkovského za spoločného spravodajcu výborov. Zároveň ma poveril predniesť spoločnú správu výborov na schôdzi Národnej rady Slovenskej republiky a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynú z rozpravy, a odporúčať hlasovať o predmetnej správe ihneď po ukončení rozpravy k nej. Vážený pán predseda Národnej rady, odporúčam, aby ste otvorili rozpravu. J. Migaš, predseda NR SR: Ďakujem pekne. Nech sa páči, zaujmite miesto určené pre spravodajcov. Písomne sa neprihlásil nikto do rozpravy. Pýtam sa, kto sa do rozpravy k tomuto bodu hlási ústne. Nikto. Vyhlasujem rozpravu o tomto bode programu za skončenú. Aj o tomto návrhu budeme hlasovať po 11.00 hodine. Panie poslankyne, páni poslanci, dávam procedurálny návrh v mene klubov SDK, SDĽ, SMK, KDH, SOP, aby bod 65, t. j. vládny návrh zákona o obrane Slovenskej republiky, bod 66, t. j. vládny návrh zákona o ozbrojených silách Slovenskej republiky, bod 67, t. j. vládny návrh zákona o brannej povinnosti boli prerokované v stredu popoludní. Je všeobecná zhoda? Ďakujem pekne. Panie poslankyne, páni poslanci, budeme pokračovať prvým čítaním o vládnom návrhu zákona o vzájomnej pomoci pri vymáhaní niektorých finančných pohľadávok . Vládny návrh zákona ste dostali ako tlač 1519. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod č. 1738. Vládny návrh zákona uvedie podpredseda vlády Pál Csáky. Nech sa páči, pán podpredseda.